정조 0년
咸安郡守李宗榮疏曰。伏以。皇天不弔。仙馭上賓。日月流駛。玄宮永閟。臣民攀號。中外攸均。矧惟我聖上。孝思無窮。皇皇靡逮之慟。當復如何。仍伏念。臣本以疎逖之蹤。曾蒙拂拭之恩。濫叨從班。殆過十年。乃者適忝分竹之憂。遽抱遺弓之哀。係是守土之臣。莫參拚紼之列。北望雲天。只自號哭。今因重試。復入城閪。追惟辭陛之跡。曷堪終天之痛。第念臣以平昔追先朝之誠。爲今日報殿下之道。居官盡職。隨事殫擧者。庶爲一分自效之方。而且臣辭陛之日。卽殿下聽政之初也。便殿回諭。丁寧懇惻。歲初綸音。子惠困窮。臣赴任以來。夙夜莊誦。恐孤字牧之責。窮巷僻村。布告聖旨。邑瘼民隱。細究厥由。則積弊已痼。莫可丁手。凡厥矯救之策。晝思夜度。殆廢寢食者。于今七八朔矣。臣竊惟。待從之出宰者。苟有大關於民情。而不得不變通者。則隨宜陳聞。自有舊規。故今臣備擧弊瘼之源。兼附釐革之策。惟聖明垂察焉。蓋本郡之爲弊邑。最於一路。而其弊之最鉅者有三焉。一曰。田政之紊亂也。二曰。糴簿之過多也。三曰。軍額之架疊也。惟此三弊。流毒一邑。有若大腫之將潰。圮屋之欲頹。窮廬之疾痛愁怨。實有朝夕難保之慮。臣請條陳之。以言乎田政。則本郡地處下流。偏被水災。尙州之洛江。晉州之南江。合流同湊。匯澤于玆。少有霖雨。尋常汎濫。沿江十二面五十一洞。同一巨浸。不見涯涘。噫。彼貧民之載耕載播者。莫非辛苦艱難。而方其立苖發穗之際。率多沈役腐敗之患。粒米莫收。荒年荐臻。哀我民生。眞所謂顚連而無告者也。言念至此。誠可於邑。且庚子量田。殆近周甲。溝洫湮塞。經界漫漶。土品之肥瘠。等數之高下。太半變遷。擧皆陳荒沿浦。甫田。盡化蘆荻之場。下澤膏壤。半是水草之坪。數十年來。非無四陳名色査減之令。而陳田之未頉者居多。虛結之爲實者過半。此則非無絶戶無主者。而當其捧稅之時。有族者徵於族。無族者徵於里。此弊之所由來。積有年所。臣赴任以後。盈箱堆案者莫非陳田減稅之訴。虛卜稱冤之牒。而旣是前官磨勘修啓之田總。而趁期裝發之稅米。則新到之初。變通沒策。非不知徵納之冤。而猶未免督捧之擧。且紛紜民訴。亦難盡信。故臣躬率監色。詳審虛實。則乙未實田畓竝四千三百十二結八十五卜五束內。各面抄陳。果爲三百九十六結五十九卜三束。且元結欠縮。亦爲二百三十二結。合六百餘結。而若其元結欠縮。自有委折。蓋庚午年均廳所納隱結。爲一百十結。庚辰年漏結加結。亦爲五十七結。若眞有漏卜。則固是當納。而其時守令。罔念後弊。重違自首之令。瞞報本無之卜。加錄元總。永爲實結。此則字號之無憑。境界之莫尋者也。其以虛爲實。指徵無處之稅。專責書員。故一差書員。鄰族相弔。每於窮春赤立之時。偏被刻期白徵之患於濫受結還。輸納漕倉。而尙猶不足。則延及書員之隣族。蓋民吏積逋。究其源委。職由於陳結之未頉。虛卜之相蒙也。此所謂田政之弊也。以言乎糴簿。則本郡數被水害。頻逢歉歲。民不奠居。轉移無常者。實由於還穀之太夥也。蓋京衙門會付與三營門句管米牟租太各樣穀。爲七萬三千八百三十八石十斗二升四合。而本郡元戶之甲午實總。爲五千三百七十戶。而三年之內。轉徙流亡。多至八百餘戶。則夫以七萬三千八百餘石還穀。雖曰折半留庫。至若三營門句管穀。都是盡分條。則計其一年斂散。殆近五萬餘石。以四千五百餘戶。雖盡受其五萬餘石。戶不下十餘石。則民將不堪。而況上戶富民。因緣防納。初不受糴。不過下戶窮氓。以此之故。一夫所受。多者四五十石。少者亦不下二三十石。及其捧糴之時。雖纍纍囚繫。日日鞭扑。亦不能盡數畢捧。一年二年。新舊相仍。族徵鄰徵。逐年騷擾。耗上生耗。仍作逋欠。十餘年來。營門之盡分條。元會之分給條。鮮有入庫之時。奸民以拒納逃避爲能事。官長以彌縫磨勘爲常規。吏習民俗。不知國穀之爲重。臣春初赴任。與昌原府使臣李周爀。眼同反庫。則時庫在各穀爲一萬八千二百四十九石。而年年反作虛錄。爲五萬五千五百八十九石。臣不勝驚駭。據實直報於前道臣金載順。仍請登時狀聞。則前道臣以爲。事未前聞。亦係變異。若徑先狀聞。盡爲舊逋。則適中民吏蕩減之望。而累萬餘國穀。未免全失。甚非道臣守令典守國儲之道也。爲先各人名下。石數之多少。年條之久近。使之纖悉懸錄。明白査報云。故臣依營題。親執糴簿。考閱戊子以後捧未捧數爻。則不但吏奴之逋。富民之防還防結。料利國穀。而歲不入庫者。亦爲萬餘石。其外貧民之多受者。困於水旱而塡於溝壑。或流離四方而不返故土。或祖之所食而孫則絶戶。或父之所受而子則流亡。積年掩置。今始畢露。旣未蕩減。如欲準捧。則其勢不得不徵於一族。一族之不足則及於一族之族。此猶不足則又不得不徵於切鄰。切鄰之不足則徧於切鄰之鄰。於是小民數千戶。方農之時。有目下渙散之形。臣驚惶憂憫。不知爲計。此際本郡十八面大小坊民。齊聲呼籲曰。貧民固有濫受拒納之罪。而富戶則亦犯防納料利之罪。毋論貧富。其罪惟均。今此五萬餘石逋欠。旣無朝家蕩滌之令。則官不得不捧。民不得不納。如非一邑合力。衆民同心。莫可奈何。與其侵及鄰族。闔境騷擾。莫如區別殘盛。分等戶還之便。戶還雖云權宜。到此地頭。不得不權宜。亦有可援之例。如山淸丹城靈山等邑。行之久矣。且咸安之穀。消融於咸安之民。則以咸安之民。納咸安之穀。誰曰不可。且富戶之年。年作奸犯科者。亦自知其罪。而今當積逋之査實。九族之徵。又總於一身。則亦爲破産難保之端。貧富一辭。皆願戶納。而臣以爲。無前之政。未試之法。終始靳持。則父老婦孺。皆以爲若不從衆民之至願。則哀此貧窮。保抱携持。今將散四。至有束手攢祝。叩頭痛哭者。而亦爲齊訴於前道臣。則道臣以爲。戶還一事。固有道內各邑可援之例。而民情亦皆自願。則莫重國穀。如是然後。可無空失之患。比諸族徵騷擾。大有勝焉。一從民願收捧云云。而若夫元會之御覽穀簿不可不充。至於巡營之別會穀數。姑許停捧。仍以營錢一千五百兩。俾助民力。臣於是乎强循民情擧行營題。始許戶還。則夏穀開倉之後。四千餘戶。同心合力。男負女戴。牛輸馬載。牟還虛錄二萬二千四百餘石。不煩催督準數畢捧。民始安居。幸免廢而今當秋穀之收殺。亦如夏糴之自願。衆心固結。欲罷不能。其間亦不無異論橫議。奔訴營門者。時道臣。下關本邑。問其便否。臣詳報其委折。則營題以爲。十八面中。獨此數人。挺身起鬧。不從宗黨長老之言。不遵營邑申飭之令。究厥情狀。萬萬痛駭。隨卽重繩。而前旣通一邑相議停當。則今不可以一二亂民之言。有所持疑。依前後營題。期於收殺云云。蓋自願者。農民四千餘戶。不願者。土豪二十餘入。由其自願者而觀之。則能知國穀之至重。公共之民情。大可見矣。由其不願者而論之。則竊覬舊逋之蕩減。沮戲之私意。亦可知矣。此所謂糴政之弊也。以言乎軍額。則本郡頻年水旱。民不奠居。而各衙門納布軍爲二千八百五十七名。其外上番赴操軍二千十四名。合爲四千八百二十七名。而其中河東彦陽咸昌尙州等邑移來軍額四十餘名。本郡民戶爲四千五百餘戶之中。名在儒案。不責軍役之班戶爲一千三百餘戶。寺奴婢八百九十六名。勳奴婢一千一百二十七名。奴婢色殆近千餘戶。其外京鄕散居驛吏奴之明有公文者。曾經把總哨官之不編行伍者及境內兩驛保人。本邑使役吏奴校院生各名色。亦近四百餘戶。實責軍役之良戶。不過爲一千八百戶。而家家未必盡有丁壯。以此一千八百之民戶。欲充四千九百之軍額。則自不免一身三四役。而不能支堪。逃亡相續。黃口之簽。白骨之徵。前後聖敎。非不至誠惻怛。而許多逃故。代定無人。襁褓赤子。難免騎步之籍。丘原杇骨。亦在庸調之列。豈不知國典之可畏。而不得不犯者。勢無奈何。此所謂軍政之弊也。噫。田制之紊亂也。糴簿之過多也。軍額之加疊也。八路三百四十餘郡縣。何莫不然。而未有甚於咸安一邑也。惟此三大弊。流來已久。非一年二年之故。而前後守宰。不能劈破弊源。痛加釐革。率皆因循姑息。牽架補漏。馴致於莫可收拾之境。人心由此而極惡。風俗由此而大變。皆無樂生之意。擧懷離土思鄕。竝無任恤之風。官庭多悖戾之民。在嶺右爲難化之鄕。在朝家爲等棄之地。此莫非三弊之所由致也。此弊不祛。則其將邑不爲邑。民不爲民。亦將如之何哉。方當聖明御極。新化丕彰。惠澤旁流。中外弊瘼。次第釐正。八域含生之類。擧有小須臾無死之願。則眷彼咸安之民。亦是至化中物。而便作陰崖之草。獨阻陽春之暉。則豈非大可矜悶者乎。蓋玆三代弊。其目雖殊。其實則一。何者。軍額之難充。。由乎戶口之耗縮也。戶口之耗縮。專由於累萬糴簿之虛錄。六百虛結之白徵也。今若究其弊瘼之根。而求其矯救之術。則莫先於正由制也。亦莫急於蠲糴簿充軍額也。大抵極目郊原。莫非閒田曠地。窮民無土者。猶可開墾。以資生業。而若一番于耟。則看坪之際。旋錄加起。雖明年杇萊。永爲實結。白地應稅。害及鄰族。則民皆以荒土開墾。自相禁戒。沃壤膏土。漫作不菑不畬之地。此所以田制之不正也。爲今之計。莫如改量而覈其虛實。庚午庚辰之所納加結。還爲出給。新舊陳結之累歲白徵者。竝令蠲除。而仍許隨起隨稅之法。則自然曠土漸墾。流民還集。於是乎田制是正矣。若夫糶糴之弊。則以四千餘戶之邑。蓄七萬餘石之穀。民寡穀多。不便斂散。以至此極。且統穀之弊。歲歲移轉輸將之費。尤是咸民之不能支堪者也。彼齊民之自願戶還者。夫豈樂爲。積逋之一番査實。在所不已。其不計所費。竝力自納者。竊冀其這番收殺之後。有所蠲減區處之政。而永久無弊之意也。其若不減元數。復事斂散。則弊猶如前。而終無釐革之期。爲今之計。限二萬石移轉他邑。而他邑亦不無此弊。則令備局從長變通。俾減穀數而充穀。則許其作錢入送。杜其弊源。然後以糶得便。民生奠安。於是乎穀簿始正矣。若夫軍政之弊。則疊役分揀。旣是國典。而近五千軍丁。責之於一千八百戶者。萬不成說。疲殘小民。旣不能安堵於田糴之弊。而加之以一室之內。父子兄弟。皆當疊役。則欲免其相率之他。而決不可得矣。爲今之計。不過分送於他邑。而他邑亦不無此弊。則必不肯安而受之。不可不自朝家當有別般處分。彼寺奴勳奴之不侵軍役者。若是夥然。在朝家無甚關重。而許多軍額。如彼架疊。旣難充定。又難移送。則寺奴勳奴之中。合有變通之道。以爲移塡軍保之地。而他邑移來軍額。各還其邑。然後軍政始修矣。噫。天下萬事。自有窮則變變則通之理。目今本郡邑事之蠱壞。民生之困瘁。至此之甚者。莫非三弊之爲祟。則亦豈無變而通之之道乎。譬如膏肓之疾。筋骨毛髮。無不受病。失今不治。後雖有良醫。必將望色而走矣。今臣深究三弊之源。欲效一日之責。而若其巨瘼變通之策。亦非臣擅斷之事。枚報於今道臣李衍祥。則道臣亦思矯救之策。方爲狀聞之計云。而目下民事。政當秋務。殆如救焚拯溺之不可曠日遲待。臣旣入都。手自封疏。遂未免仰瀆於嚴廬之下。伏願聖明。俯垂察納。以臣所陳。下詢廟堂。分付道臣。亟思所以釐革三弊之道。奠安一方之策。則遐邑幸甚。窮民幸甚。答曰。省疏具悉。疏辭令廟堂稟處。